Maar deesdae is Ballito ’n ander plek. Dit word nog omring deur suikerriet, maar nou begin die dorp verder van die see af. Hoewel Salties nog ’n goeie bly- en eetplek is, het dit nou heelwat kompetisie. Jy sal nie sommer alleen op die strand wees nie, maar minstens het jy nou ander opsies om besig te bly as die weer nie saamspeel nie.
Die susters Kate en Rebecca Lund bestuur die restaurant wat ná net twee jaar ’n instelling op die dorp geword het. As jy my nie glo nie, probeer ’n bietjie ’n tafel kry op ’n Saterdag sonder om te bespreek...
Die kos is kreatief en vars en die spyskaart wissel gereeld, maar ou gunstelinge soos stadiggeroosterde varklies met vinkelsade, soja en tahini maak gereeld ’n verskyning. Die restaurant is ook bekend vir sy ontbyte waarvan die naam jou sommer ’n vetrolletjie besôre: Hoe klink Franse roosterbrood met ’n pekanneutkors, roomkaas, bessiesous en esdoringstroopspek?
Enige toeristedorpie wat sy sout werd is, het ’n goeie koffiewinkel en snuisterywinkels waar jy sleutelhouers en poskaarte kan koop, en deesdae ook ’n boetiekbrouery. Die Ballito Brewing Company (voorheen Great Railroad Brewing) brou nege goeie biere, gemaak van organiese hop al die pad van die Drakensberg af. Ongelukkig is hier nie ’n kroeg waar jy net kan inval nie, maar bespreek ’n paar dae vooruit vir ’n brouerytoer.
Die Redwoods Riding Centre is dié plek vir perdrylesse of -ritte in die Ballito-omgewing. Selfs al is die enigste ding wat jy van ’n perd af weet, dat jy nie agter hom moet staan nie, is jy welkom.
Dit klink nogal soos iets wat baie van ons nodig het, maar as jy nog oorreding kort: Hoe klink ’n ontspanne ontbytrit (’n glas sjampanje ingesluit!)?
“As jy hou van ’n bargain, gaan kyk by Castaway Love, ’n tweedehandsklerewinkel wat weggesteek is in ’n klein binnehof in die Umhlali-buurt (oorkant die Umhlali-voorbereidingskool, Ou Hoofweg). Die locals deel nie graag die plek nie. Tanya Stanissis en Mandy Gray, die eienaars, het ’n slag daarvoor om goeie tweedehandse klere op te spoor. Die winkel is al so gewild dat ’n tweede tak pas by The Lifestyle Centre in Ballito oopgemaak het, maar ek is dol op hoe eksentriek die eerste winkel is.
Hier is ook heelwat opsies vir mense wat eenvoudig nie vir langer as vyf minute op ’n handdoek kan lê nie.
Bespreek vir ’n brander- of vlieërplankles (Surfers Lifestyle; 032 946 0018), vlieg in ’n mikroligte vliegtuig met die kus langs (Ballito Microlight School; 082 659 5550), gaan soek vir Nemo op ’n begeleide snorkel-uitstappie of stap met laagwater deur die rotspoel (tidaltao.com). Jy kan laasgenoemde twee selfs saans doen!
Hier is baie restaurante in Ballito en omgewing – dis onmoontlik om hulle almal te noem. Hier’s ’n paar plekke waar die locals graag eet.
Moeg daarvoor om die enigste ou aan tafel te wees wat ’n burger sonder ’n bun bestel? Kom maak ’n draai by Tree Natural. Dit maak nie saak watse dieet of eetplan met ’n gewete jy volg nie (glutenvry, suiwelvry, streng vegetaries, net organies of paleo-dieet), hier gaan jy lekker eet: smoothies, stewige slaaie en wraps speel die hoofrol op die spyskaart.
As die pad na jou hart deur ’n bros eisbein en ’n Duitse bier loop, hoort Siggi’s op jou vakansieplan. Hulle bedien ’n reeks Duitse spesialiteite, asook boetiek- en ingevoerde bier.
Is jou begroting net te knap vir ’n vakansie in Bali? Bespreek ’n paar aande in die Coco de Mer – ’n boetiekhotel in die hartjie van Ballito. Dis in ’n woud naby aan die see – met luukse suites met genoeg palmbome sodat dit voel asof jy op ’n eksotiese eiland is.
Vier jaar gelede het ek en my man, Thomas, die geleentheid gekry om na Aboe Dhabi in die Verenigde Arabiese Emirate te verhuis en hier te kom werk. Ek het ’n pos as Engels-onderwyseres vir die regering aanvaar en Thomas is ’n sport- en motoriese bewegingsafrigter vir kinders onder sewe jaar.
Ons het die geleentheid met albei hande aangegryp aangesien dit nog altyd ons droom was om te reis en die wêreld te sien, en dié kans sou dit vir ons moontlik maak! Ons het ook uitgesien na die nuwe uitdagings. Ons het besluit dat ons ’n jaar of twee wil wag voor ons kinders kry sodat ons ’n bietjie kon gaan reis. Ons het na verskeie lande gereis soos Thailand, Turkye, Katar en die Filippyne. Ons vakansies was meestal regte rugsak-vakansies met baie avontuur, see, strande en lekker kuier saam met die plaaslike mense.
Ná sowat twee en ’n half jaar in Aboe Dhabi en 18 maande van probeer, het ons uiteindelik swanger geraak. Dit was ’n baie groot verrassing toe ons dit op een van ons reise na Parys en Spanje uitvind. Ek was gelukkig en het ’n goeie swangerskap gehad met geen groot komplikasies nie, net ’n bietjie sooibrand. Ons het ’n goeie mediese fonds en van die beste dokters in die wêreld werk hier in Aboe Dhabi.
Namate my kraamverlof einde toe gestaan het, moes ons besluit wie na Tristan sou omsien wanneer ons werk. Ons moes besluit of ons ’n oppasser sou aanstel of vir Tristan dagsorg toe sou stuur. Albei is ongelooflik duur. Ons het eindelik op dagsorg besluit omdat ons gedink het dat dit die beste opsie vir Tristan is. Die dagsorg wat ons gekies het, bied taalklasse in Arabies en Frans aan en daar word ook babamasserings- en sportklasse gegee. Jy ontvang ook elke dag ’n verslag van die dag se gebeure soos die aantal doeke wat geruil is en hoe laat jou baba geslaap en gedrink het. Tristan is toe as baie klein baba dagsorg toe. Hy is vandag ’n regte besige lyfie en is gek oor sy maatjies!
Ons woonstelgebou het heerlik geriewe, soos ’n privaat strand en swembaddens. Thomas kan ook natuurlik nie wag om Tristan in die veldvoertuig saam op ’n woestynrit en -kamp te neem nie. Een van die grootste voordele hier is natuurlik die veiligheid. Ons gaan stap enige tyd van die dag of nag met Tristan. Hy word vinnig verveeld in die huis en is dus mal oor sy uitstappies. Ons gaan stap en speel gereeld in die parke wat laatmiddae vol kinders is.
Voeg die sout en brand­rissievlokkies by en verwerk tot goed gemeng. Versprei die soutmengsel op ’n skinkbord en laat 2-3 uur op ’n warm, droë plek uitdroog. Meng die sout af en toe om te verseker dit droog heeltemal uit. Gebruik die sout as geurmiddel en bêre orige sout in die fles.
Die sout kan ook in die oond uitgedroog word. Verhit die oond tot 60 °C (met die waaier aan, indien moontlik). Versprei die sout op ’n bakplaat, plaas in die oond en hou die deur op ’n skrefie oop.